CELEX: 32022R0805
Language: da
Date: 2022-02-16 00:00:00
Title: Kommissionens delegerede forordning (EU) 2022/805 af 16. februar 2022 om supplerende regler til Europa-Parlamentets og Rådets forordning (EU) 2016/1011 for så vidt angår præcisering af gebyrer, der gælder for Den Europæiske Værdipapir- og Markedstilsynsmyndigheds tilsyn med visse benchmarkadministratorer (EØS-relevant tekst)

24.5.2022   
               
               
                  DA
               
               
                  Den Europæiske Unions Tidende
               
               
                  L 145/14
               
            
         KOMMISSIONENS DELEGEREDE FORORDNING (EU) 2022/805
         af 16. februar 2022
         om supplerende regler til Europa-Parlamentets og Rådets forordning (EU) 2016/1011 for så vidt angår præcisering af gebyrer, der gælder for Den Europæiske Værdipapir- og Markedstilsynsmyndigheds tilsyn med visse benchmarkadministratorer
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/1011 af 8. juni 2016 om indeks, der bruges som benchmarks i finansielle instrumenter og finansielle kontrakter eller med henblik på at måle investeringsfondes økonomiske resultater, og om ændring af direktiv 2008/48/EF og 2014/17/EU samt forordning (EU) nr. 596/2014 (1), særlig artikel 48l, stk. 3, og
         ud fra følgende betragtninger:
         
                     (1)
                  
                  
                     I henhold til artikel 48l i forordning (EU) 2016/1011 skal ESMA pålægge administratorer af kritiske benchmarks og tredjelandsbenchmarkadministratorer gebyrer i forbindelse med ansøgninger om godkendelse i henhold til artikel 34 og for anerkendelse i henhold til nævnte forordnings artikel 32 og årlige gebyrer i forbindelse med varetagelsen af dens opgaver i overensstemmelse med nævnte forordning vedrørende kritiske benchmarks og anerkendte tredjelandsbenchmarkadministratorer. I henhold til artikel 48l, stk. 2, i forordning (EU) 2016/1011 skal sådanne gebyrer stå i et rimeligt forhold til den pågældende benchmarkadministrators omsætning og dække alle ESMA's omkostninger i forbindelse med godkendelse eller anerkendelse og varetagelsen af dens opgaver i forbindelse med administratorer af kritiske benchmarks og tredjelandsbenchmarkadministratorer i overensstemmelse med nævnte forordning.
                  
               
                     (2)
                  
                  
                     De gebyrer, der pålægges administratorer af kritiske benchmarks og tredjelandsbenchmarkadministratorer til dækning af ESMA's aktiviteter, bør fastsættes på et niveau, der forhindrer, at der opstår en væsentlig akkumulering af underskud eller overskud. Hvis der er et tilbagevendende betydeligt overskud eller underskud, bør gebyrernes størrelse tages op til revision.
                  
               
                     (3)
                  
                  
                     Gebyrer i forbindelse med ansøgninger om godkendelse (»godkendelsesgebyrer«) og anerkendelse (»anerkendelsesgebyrer«) bør opkræves af administratorer af kritiske benchmarks og benchmarks fra tredjelande til dækning af ESMA's omkostninger til behandling af ansøgninger om godkendelse og anerkendelse, herunder omkostninger til kontrol af, at ansøgningerne er fuldstændige, anmodning om yderligere oplysninger, udarbejdelse af afgørelser og omkostninger i forbindelse med vurderingen af kritiske benchmarks' systemiske betydning samt tredjelandsbenchmarkadministratorernes overholdelse af reglerne.
                  
               
                     (4)
                  
                  
                     I betragtning af at vurderingen af ansøgninger er lige ressourcekrævende, uanset om den indgives af store eller små administratorer, bør anerkendelsesgebyret være et fast anerkendelsesgebyr, der er det samme for alle administratorer fra tredjelande.
                  
               
                     (5)
                  
                  
                     På grundlag af den forventede arbejdsbyrde og de omkostninger, som dette medfører for ESMA, og som skal dækkes fuldt ud af engangsgebyret for anerkendelse, bør omkostningerne ved at vurdere en anerkendelsesansøgning fastsættes til 40 000 EUR.
                  
               
                     (6)
                  
                  
                     Kritiske benchmarks undersøges mere indgående i henhold til forordning (EU) 2016/1011, og deres administratorer skal overholde strengere organisatoriske krav. Som følge heraf udgør godkendelsesprocessen en større arbejdsbyrde for ESMA. Godkendelsesgebyret for administratoren af et kritisk benchmark bør derfor være betydeligt højere end gebyret for vurdering af en ansøgning om anerkendelse.
                  
               
                     (7)
                  
                  
                     For at fremme kvaliteten og fuldstændigheden af de modtagne ansøgninger og i tråd med ESMA's tilgang til registrering af enheder, som den fører tilsyn med, bør anerkendelsesgebyret skulle betales på tidspunktet for indgivelsen af ansøgningen.
                  
               
                     (8)
                  
                  
                     Administratorer af kritiske benchmarks og anerkendte benchmarks fra tredjelande pålægges også årlige gebyrer til dækning af ESMA's omkostninger i forbindelse med varetagelsen af dens opgaver i henhold til forordning (EU) 2016/1011 for så vidt angår løbende tilsyn med sådanne administratorer. For så vidt angår tredjelandsbenchmarks bør sådanne gebyrer omfatte gennemførelse og opretholdelse af samarbejdsaftaler med tredjelandes myndigheder og overvågning af udviklingen på regulerings- og tilsynsområdet i tredjelande. For kritiske benchmarks bør gebyrerne også dække ESMA's udgifter i forbindelse med løbende tilsyn med disse administratorers overholdelse af kravene i artikel 48l og afsnit VI i forordning (EU) 2016/1011, herunder gennem sammenlignelig overholdelse, hvis en sådan er indrømmet.
                  
               
                     (9)
                  
                  
                     Omkostningerne ved løbende tilsyn med et kritisk benchmark afhænger af, om det forudsætter, at ESMA opretter og leder et tilsynskollegium for dette benchmark, hvilket udgør en betydelig ekstra arbejdsbyrde. Som følge heraf bør der skelnes mellem de to tilfælde i forbindelse med fastsættelsen af tilsynsgebyrer. Inden for kategorien kritiske benchmarks bør det derimod ikke være nødvendigt at differentiere tilsynsgebyrerne i overensstemmelse med administratorens årlige omsætning, da kritiske benchmarks pr. definition har en systemisk indvirkning i Unionen.
                  
               
                     (10)
                  
                  
                     Ansøgning om anerkendelse i Unionen er en afgørelse truffet af tredjelandsbenchmarkadministratorer på et kommercielt grundlag, da det forventes at skabe indtægter at tilbyde deres benchmarks i Unionen. For anerkendte tredjelandsbenchmarkadministratorer bør tilsynsgebyrer derfor differentieres i forhold til de indtægter, de får fra anvendelsen af disse benchmarks i Unionen. I tilfælde, hvor der ikke genereres indtægter, bør der fastsættes et minimumstilsynsgebyr på 20 000 EUR.
                  
               
                     (11)
                  
                  
                     For at modvirke gentagne eller ubegrundede ansøgninger bør anerkendelsesgebyrer og godkendelsesgebyrer ikke refunderes, hvis en ansøger trækker sin ansøgning tilbage. Da det administrative arbejde, der kræves i forbindelse med en ansøgning om anerkendelse eller godkendelse, som der gives afslag på, er det samme som det, der kræves i forbindelse med en godkendt ansøgning, bør anerkendelsesgebyrer og godkendelsesgebyrer ikke refunderes, hvis der gives afslag på godkendelse eller anerkendelse.
                  
               
                     (12)
                  
                  
                     I overensstemmelse med Europa-Parlamentets og Rådets forordning (EU) 2021/168 (2) kan tredjelandsbenchmarks anvendes i Unionen, uden at det er nødvendigt, at de relevante administratorer søger ækvivalens, anerkendelse eller godkendelse i en overgangsperiode, der er forlænget indtil 2023. I denne overgangsperiode er anerkendelse i Unionen en tilvalgsordning for benchmarkadministratorer, der er etableret i tredjelande, og som angiver, at deres benchmarks fortsat vil være tilgængelige i Unionen efter overgangsperiodens udløb. Som følge heraf bør bestemmelserne om anerkendelses- og tilsynsgebyrer i denne periode kun finde anvendelse på administratorer, der er etableret i tredjelande, og som frivilligt har ansøgt om anerkendelse inden udløbet af den overgangsperiode, der blev indført ved forordning (EU) 2021/168, og hvis den relevante nationale kompetente myndighed eller ESMA har indrømmet anerkendelse.
                  
               
                     (13)
                  
                  
                     For at sikre en gnidningsløs anvendelse af de nye tilsynsbeføjelser, der tillægges ESMA, bør denne forordning træde i kraft hurtigst muligt —
                  
               VEDTAGET DENNE FORORDNING:
         
            Artikel 1
            Genstand og anvendelsesområde
            Ved denne forordning fastsættes der regler om gebyrer, som ESMA kan opkræve af benchmarkadministratorer i forbindelse med godkendelse, anerkendelse og tilsyn.
         
         
            Artikel 2
            Definitioner
            I denne forordning forstås ved:
            
                        1)
                     
                     
                        »kritisk benchmark«: et kritisk benchmark i henhold til artikel 20, stk. 1, litra a) og c), i forordning (EU) 2016/1011
                     
                  
                        2)
                     
                     
                        »tredjelandsbenchmark«: et benchmark, hvis administrator er etableret uden for Unionen.
                     
                  
         
            Artikel 3
            Anerkendelsesgebyrer og godkendelsesgebyrer
            
               1.   En benchmarkadministrator, der er etableret i et tredjeland, og som ansøger om anerkendelse i henhold til artikel 32 i forordning (EU) 2016/1011, skal betale et anerkendelsesgebyr på 40 000 EUR.
            
            
               2.   En administrator af et kritisk benchmark, som ansøger om godkendelse i henhold til artikel 34 i forordning (EU) 2016/1011, skal betale et godkendelsesgebyr på 250 000 EUR.
            
            
               3.   Godkendelsesgebyret og anerkendelsesgebyret betales på tidspunktet for indgivelsen af ansøgningen ved modtagelsen af ESMA's debetnota.
            
            
               4.   For ansøgninger, som de nationale kompetente myndigheder modtager efter den 1. oktober 2021 og har overført til ESMA, betales anerkendelsesgebyrerne i begyndelsen af 2022.
            
            
               5.   Anerkendelsesgebyrer og godkendelsesgebyrer refunderes ikke.
            
         
         
            Artikel 4
            Årlige tilsynsgebyrer
            
               1.   Administratoren af et eller flere kritiske benchmarks betaler et årligt tilsynsgebyr:
               
                           a)
                        
                        
                           på 250 000 EUR i tilfælde, hvor ESMA skal lede et tilsynskollegium i henhold til artikel 46 i forordning (EU) 2016/1011
                        
                     
                           b)
                        
                        
                           på 200 000 EUR i tilfælde, hvor ESMA ikke skal lede et tilsynskollegium i henhold til artikel 46 i forordning (EU) 2016/1011.
                        
                     
            
               2.   En benchmarkadministrator, der er etableret i et tredjeland, og som er anerkendt af ESMA, skal betale et årligt tilsynsgebyr beregnet som følger:
               
                           a)
                        
                        
                           Det årlige tilsynsgebyr for et givet år (n) er det samlede årlige gebyr for anerkendte tredjelandsadministrator justeret med omsætningskoefficienten.
                        
                     
                           b)
                        
                        
                           Det samlede årlige gebyr for anerkendte tredjelandsadministrator for et givet år (n) er lig med ESMA's tilsynsbudget i medfør af forordning (EU) 2016/1011 for det pågældende år (n) minus de årlige tilsynsgebyrer, som kritiske benchmarkadministratorer skal betale til ESMA for år n).
                        
                     
                           c)
                        
                        
                           For hver tredjelandsadministrator er omsætningskoefficienten vedkommendes andel af den relevante omsætning i den samlede omsætning, der genereres af alle anerkendte tredjelandsadministratorer.
                           
                     
                           d)
                        
                        
                           Det årlige minimumstilsynsgebyr for anerkendte tredjelandsadministratorer er på 20 000 EUR, også hvis den anerkendte tredjelandsadministrators relevante omsætning er lig med nul.
                        
                     
            
               3.   Benchmarkadministratorer skal betale deres relevante årlige tilsynsgebyrer til ESMA senest den 31. marts i det kalenderår, hvor de forfalder til betaling. Hvis der ikke foreligger oplysninger for de foregående kalenderår, beregnes gebyrerne på grundlag af de senest tilgængelige oplysninger om de årlige gebyrer. De betalte årlige gebyrer refunderes ikke.
            
         
         
            Artikel 5
            Årlige tilsynsgebyrer i året for anerkendelse eller godkendelse
            Uanset artikel 4 beregnes tilsynsgebyret i det første år for anerkendte tredjelandsadministratorer og for godkendte administratorer af kritiske benchmarks på grundlag af det år, hvor de er blevet anerkendt eller godkendt, med en reduktion af tilsynsgebyret ved at justere det med følgende koefficient:
            
               
            Tilsynsgebyret for det første år betales, efter at ESMA har underrettet administratoren om, at vedkommendes ansøgning er blevet imødekommet, og senest 30 dage efter datoen for udstedelsen af ESMA's relevante debetnota.
            Hvis en benchmarkadministrator godkendes i december måned, skal denne som en undtagelse ikke betale tilsynsgebyr for første år.
         
         
            Artikel 6
            Relevant omsætning
            Omsætningen for en anerkendt tredjelandsbenchmarkadministrator er vedkommendes indtægter fra tilsynsbelagte enheders anvendelse af vedkommendes benchmarks i Unionen i løbet af benchmarkadministratorens seneste afsluttede regnskabsår.
            En anerkendt tredjelandsbenchmarkadministrator forelægger årligt ESMA reviderede tal, der bekræfter vedkommendes indtægter fra anvendelsen af vedkommendes benchmarks i Unionen. Tallene attesteres af en ekstern revision og indsendes elektronisk til ESMA inden den 30. september hvert år. Hvis en tredjelandsadministrator anerkendes efter den 30. september i et kalenderår, skal vedkommende straks ved anerkendelsen og ved udgangen af det kalenderår, hvor anerkendelsen finder sted, indberette tallene. Dokumenterne med de reviderede tal fremsendes på et sprog, der er gængs i finanskredse.
            Hvis de indberettede indtægter er udtrykt i en anden valuta end euro, omregner ESMA dem til et beløb i euro under anvendelse af den gennemsnitlige eurovalutakurs, der gælder for den periode, hvor indtægterne blev registreret. Til det formål anvendes euroreferencekursen, der offentliggøres af Den Europæiske Centralbank.
            Tredjelandsadministratorer, der er anerkendt før den 1. januar 2022, skal forelægge ESMA deres omsætning for 2020 senest den 31. januar 2022.
         
         
            Artikel 7
            Generelle betalingsbetingelser
            
               1.   Alle gebyrer betales i euro.
            
            
               2.   Forsinkede betalinger medfører krav om betaling af en tvangsbøde på 0,1 % af det skyldige beløb pr. dag.
            
         
         
            Artikel 8
            Betaling af ansøgnings- og godkendelsesgebyrer
            
               1.   Gebyrerne for ansøgning, tilladelse eller udvidelse af tilladelse forfalder til betaling på det tidspunkt, hvor benchmarkadministratoren ansøger, og skal betales fuldt ud senest 30 dage efter datoen for udstedelsen af ESMA's faktura.
            
            
               2.   ESMA refunderer ikke gebyrer til en benchmarkadministrator, der beslutter at trække sin ansøgning om godkendelse tilbage.
            
         
         
            Artikel 9
            Betaling af årlige tilsynsgebyrer
            
               1.   Det årlige tilsynsgebyr, der er omhandlet i artikel 4, for et regnskabsår betales til ESMA inden den 31. marts i det kalenderår, for hvilket det skal betales. Gebyrerne beregnes på grundlag af de senest tilgængelige oplysninger om årlige gebyrer.
            
            
               2.   ESMA refunderer ikke årlige tilsynsgebyrer.
            
            
               3.   ESMA sender fakturaen til benchmarkadministratoren, senest 30 dage før betalingen forfalder.
            
         
         
            Artikel 10
            Refusion til nationale kompetente myndigheder
            
               1.   Hvis ESMA delegerer opgaver til nationale kompetente myndigheder, er det kun ESMA, der opkræver anerkendelsesgebyret og de årlige tilsynsgebyrer for tredjelandsadministratorer og administratorer af kritiske benchmarks.
            
            
               2.   ESMA refunderer en national kompetent myndighed de faktiske omkostninger, der er afholdt som følge af arbejde udført i henhold til forordning (EU) 2016/1011, med et beløb, der opfylder følgende betingelser:
               
                           a)
                        
                        
                           Beløbet er aftalt mellem ESMA og den kompetente myndighed, inden delegeringen af opgaver finder sted.
                        
                     
                           b)
                        
                        
                           Beløbet er lavere end de samlede tilsynsgebyrer, som de relevante benchmarkadministratorer betaler til ESMA.
                        
                     
         
         
            Artikel 11
            Overgangsbestemmelser
            
               1.   Artikel 3 finder ikke anvendelse på administratorer af kritiske benchmarks og af tredjelandsbenchmarks, der allerede er godkendt eller anerkendt af nationale kompetente myndigheder forud for denne forordnings ikrafttræden.
            
            
               2.   Uanset artikel 12, stk. 1, i tilfælde af at denne forordning træder i kraft efter den tredje måned i 2022, forfalder de årlige tilsynsgebyrer for 2022, der gælder for benchmarkadministratorer under ESMA's tilsyn, senest 30 dage efter datoen for udstedelsen af ESMA's faktura.
            
            
               3.   Med henblik på beregningen, jf. artikel 4, stk. 2, af de årlige tilsynsgebyrer, der gælder for benchmarkadministratorer under ESMA's tilsyn for 2022, baseres den relevante omsætning, uanset artikel 4, stk. 2, litra a)-d), midlertidigt på indtægter genereret i 2021. Når de reviderede regnskaber for 2021 bliver tilgængelige, forelægger benchmarkadministratorerne dem straks for ESMA. ESMA foretager en ny beregning af de årlige tilsynsgebyrer i 2021 på grundlag af de reviderede regnskaber og fremsender en endelig faktura for differencen til hver benchmarkadministrator.
            
         
         
            Artikel 12
            Ikrafttræden og anvendelsesdato
            Denne forordning træder i kraft på og anvendes fra tredjedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 16. februar 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 171 af 29.6.2016, s. 1.
         
            (2)  Europa-Parlamentets og Rådets forordning (EU) 2021/168 af 10. februar 2021 om ændring af forordning (EU) 2016/1011, for så vidt angår undtagelsen for visse valutaspotbenchmarks fra tredjelande og udpegelse af erstatninger for visse benchmarks, som snart ophører, og om ændring af forordning (EU) nr. 648/2012 (EUT L 49 af 12.2.2021, s. 6).